Forbrukertilsynet

Forbrukertilsynet  er et norsk statlig forvaltningsorgan som ivaretar forbrukervernet gjennom håndheving av lover og regler. Forbrukertilsynet fører tilsyn med at markedsføringen av varer og tjenester skjer i samsvar med markedsføringsloven, og passer på at avtaler forbrukere må inngå når de handler, ikke er ulovlige. Forbrukertilsynet gir også veiledning til næringsdrivende om regelverket. Fra 2021 mekler tilsynet også i tvister mellom forbrukere og næringsdrivende.

Forvaltningsorganet ble opprettet i 1973 som Forbrukerombudsmannen. Navnet ble endret til Forbrukerombudet i 1980, og til nåværende navn i 2018.

 Virksomhet 
1. januar 2021 trådte den nye forbrukerklageloven i kraft, og med det overtok Forbrukertilsynet enkelte oppgaver som frem til da hadde ligget hos henholdsvis Forbrukerrådet og sekretariatet for Markedsrådet og Forbrukerklageutvalget. Den viktigste endringen for forbrukerne er at det fra da er Forbrukertilsynet som mekler i tvister knyttet til kjøp av produkter og tjenester, mens Forbrukerrådet rendyrkes som forbrukernes interesseorganisasjon.

Frem til 1. januar 2021 hadde Forbrukertilsynet hovedkontor i Oslo, men fra denne datoen ble kontoret flyttet til Porsgrunn. Kontorene ligger langs elven i sentrum av byen, i det såkalte Norrøna-bygget ved siden av byens kjente porselensfabrikk. Adressen er Porselensvegen 32. Tilsynet har også kontorer i Stavanger, Tromsø og Longyearbyen.

Forbrukertilsynet behandlet før 2021 mellom  og  saker årlig, både på eget initiativ og på grunnlag av klager fra forbrukere og næringsdrivende. Forbrukertilsynet kan forby næringsdrivende å bruke et ulovlig marknedsføringstiltak eller ulovlige avtalevilkår, og de kan ilegge tvangsmulkt i sakene om markedsføringsloven. Det er forhandlinger som er Forbrukertilsynets primære arbeidsmetode. Næringsdrivendes rettssikkerhet ivaretas ved at Forbrukertilsynets vedtak kan klages inn for Markedsrådet.

Forbrukertilsynet er administrativt underordnet Barne- og familiedepartementet.

Leder av Forbrukertilsynet utnevnes av Kongen i statsråd for seks år av gangen. I dag er Trond Rønningen forbrukerdirektør.

 Siste nøkkeltall 
I 2019 mottok Forbrukertilsynet  skriftlige klager. 280 saker ble behandlet. Det ble ilagt 14 forbudsvedtak, mens åtte saker ble behandlet i Markedsrådet.

Forbrukertilsynet hadde rundt 110 ansatte i 2021.

 Lover og regler 
Det er markedsføringsloven som regulerer Forbrukertilsynets virksomhet, og den viktigste loven som håndteres der. I tillegg fører Forbrukertilsynet tilsyn med at næringsdrivende overholder forbrukervernregler i angrerettloven, finansavtaleloven og en rekke andre lover. Under finner du en oversikt over regelverk Forbrukertilsynet fører tilsyn med:

 markedsføringsloven
 angrerettloven
 markedsføring av kredittavtaler etter finansavtaleloven kapittel 3
 markedsføring av alternativ behandling av sykdom
 forbudet mot TV-reklame rettet til barn i kringkastingsloven
 forbudet mot prispåslag ved videresalg av billetter til kultur- og idrettsarrangementer - svartebørsloven
 tidspartloven (timeshare-loven)
 pakkereiseloven
 krav til teksting av tektstiler
 Forbrukertilsynet fører tilsyn med §§ 8–12 i ehandelsloven og er, sammen med Innovasjon Norges eksportsenter, utpekt som nasjonale kontaktpunkter etter lovens § 13.
Forbrukertilsynets og Forbrukerklageutvalgets behandling av klager på kjøp av varer og tjenester er regulert i Lov om behandling av forbrukerklager i Forbrukertilsynet og Forbrukerklageutvalget (forbrukerklageloven).

Liste over forbrukerombud
 1973–1981: Inger Louise Valle
 1974–1975: Charles Philipson (konst.)
 1976–1981: Hans Petter Lundgaard  (konst.)
1981–1986: Hans Petter Lundgaard
1986–1987: Erik Boe
 1987–1995: Kjersti Graver
 1995–2000: Torfinn Bjarkøy
 2000–2010: Bjørn Erik Thon
 2010–2016: Gry Nergård
 2016–2017: Elisabeth Lier Haugseth

Liste over forbrukerdirektører
 2018–2020: Elisabeth Lier Haugseth
2020–2020: Bente Øverli (fungerende direktør)
2020–2024: Trond Rønningen
2025–: Bente Øverli

Se også
 Dagligvaretilsynet

Referanser

Eksterne lenker


Kategori:Norske direktorat
Kategori:Forbruker- og konkurransemyndigheter
Kategori:Etableringer i 1973
Kategori:1973 i Norge